Vodafone: vége a Manchester United szponzorálásának
Eltűnik a Vodafone-felirat a szezon végén a Manchester United labdarúgócsapatának szereléséről.
A piacvezető Vodafone véget vet a négyéves támogatásnak az angol labdarúgó bajnokság (Premier League) 2005-06-os idényének zárultával. A megállapodás évente megközelítőleg 9 millió fontot jelentett a manchesteri klub számára. Valószínűleg már a következő hónapokban választ kaphatnak a szurkolók arra a kérdésre, hogy melyik cég lesz az új mezszponzor az Old Traffordon. Az egyesület illetékesei szerint több céggel is előrehaladott tárgyalások folynak.
Miután felbontotta szerződését a Manchester United labdarúgócsapatával, a Vodafone a Bajnokok Ligája támogatóinak sorába lépett. A mobilszolgáltató cég három évre szóló megállapodást kötött a legrangosabb európai kupasorozat szervezőivel, és olyan különleges szolgáltatásokkal fogja kényeztetni a modern telefonokkal rendelkező futballrajongókat, mint a gólösszefoglalók, vagy a lényegesebb momentumokat tartalmazó videoklipek.
A Manchester United támogatását jövő nyáron befejező Vodafone tehát a BL-be fektet be, miközben az Old Trafford kedvencei egyre nehezebb helyzetbe kerülnek. Ha nem győznek a csoportkör utolsó fordulójában a Benfica vendégeként, könnyen elbúcsúzhatnak a további küzdelmektől.
Malcolm Glazer többségi MU-tulajdonos megjelenésekor még úgy tűnt, hogy hosszú távú lesz az együttműködés, ám azóta eltávolodtak az elképzelések. Glazer szerint a Vodafone - amely 1982 óta a klub második mezszponzora volt - távozása hozzásegíti az egyesületet egy kedvező marketingstratégiai váltáshoz.